**ДО**

**ПРЕДСЕДАТЕЛЯ**

**НА ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**от ГРУПАТА ОБЩИНСКИ СЪВЕТНИЦИ**

**на ПАРТИЯ „ВЪЗРАЖДАНЕ“**

**ОТНОСНО:** Приемане на Правилник за изменение и допълнение на Правилника за организацията и дейността на обществения посредник на територията на Община Русе.

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

С Решение № 1325/18.05.2023 г на Общински съвет Русе е избран действащият в момента обществен посредник в Община Русе.

Дейността на обществения посредник е регламентирана в Правилника за организацията и дейността на обществения посредник на територията на Община Русе (Приет с решение № 602/22.05.2013 г. на Общински съвет – Русе, изменен с решение № 911/20.02.2014 г., изменен с решение № 595/13.09.2021 г., изменен с решение № 1023/ 14.07.2022 г., изменен с решение № 1024/14.07.2022 г., и изменен с решение № 306/ 27.06.2024 г. по Протокол № 10/27.06.2024 г. на основание чл. 21, ал. 3 от ЗМСМА), като с настоящото предложение представяме на Вашето внимание проект за изменение и допълнение на същия.

***Причините, които налагат приемането на допълнението и изменението на Правилник за организацията и дейността на обществения посредник на територията на Община Русе* (Правилника)** се изразяват основно в следните обстоятелства:

**С РЕШЕНИЕ № 3310 от 15.11.2024 г.,** постановено от Първи троен административен състав на Административен съд – Русе, по **административно дело № 634 от 2024 г.** във връзка със сигнал подаден от общинските съветници от партия „Възраждане“ и последвал протест на прокурор от Окръжна прокуратура - Русе са **ОТМЕНЕНИ разпоредбите на чл. 3, ал. 4 от Правилника. Решението не е обжалвано и е влязло в законова сила на 04.12.2024 г.**

С внесеното на 20.05.2024 г. предложение с вх. № ОбС – 652 по описа на Общински съвет – Русе и с приетото от общинския съвет решение № 306/27.06.2024 г. направихме изменение на ал. 4 в чл. 3 от Правилника, като отменихме старият текст и правната норма придоби следното съдържание:

**„Публичните органи оказват съдействие на обществения посредник за изясняване на жалбите и сигналите, които са изпратени до него“.**

Така посочената разпоредба от Правилника не е съобразена с изискванията за съответствието й с материалния закон от по-висок ранг, поради което същата е обявена от съда за незаконосъобразна и е отменена.

Правилникът трябва да съдържа вторични правни норми, които създават общи задължения и правила за регулиране на обществените отношения само в границите на съответната община, а с приетото решение за пореден път общинският съвет е излязъл извън своята материално правна компетенция.

По тази причини предлагаме да се възстанови стария текст **на ал. 4 в чл. 3 от Правилника, а именно:**

**„Органите на местно самоуправление и администрация оказват съдействие на обществения посредник за изясняване на жалбите и сигналите, които са изпратени до него.“**

***Целите, които се поставят с предложеното изменение са*** свързани с подобряване и прецизиране на нормативната уредба, касаеща дейността на обществения посредник, както и да се създаде възможност за качествено и ефективно изпълнение на възложените му правомощия **след отмяната от съда на правната норма на ал. 4 в чл. 3 от Правилника и създалият се правен вакуум.**

За привеждането в изпълнение на предложените промени **няма да бъдат необходими финансови и други средства**.

**Очакваните резултати от прилагането на изменението** са свързани с по ефективното осъществяване на дейността на обществения посредник, съобразно възложените му дейности.

**Анализ за съответствие с правото на Европейския съюз**:

Правото на Европейския съюз и по-специално РЕГЛАМЕНТ (ЕС, Евратом) 2021/1163 НА ЕВРОПЕЙСКИЯ ПАРЛАМЕНТ от 24 юни 2021 година урежда статута и правомощията при изпълнението на функциите на Европейския омбудсмана (Устав на Европейския омбудсман), като не се урежда специфично статута на националните органи по подобие на Европейския омбудсман.

Независимо от горното при изработване на проекта за изменение на Правилника са съобразени общите принципи въведени в правото на Европейския съюз, като не са установени противоречия на предложените текстове с разпоредбите на Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, Съвета и Комисията, както и на Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността.

Същевременно при изработване на настоящия проект са спазени принципите на чл. 41 от Хартата на основните права на Европейския съюз.

 На основание чл. 26, ал. 4 срокът за предложения и становища по проекта е 30 дни, считано от публикуването на настоящия проект и мотивите към него на интернет страницата на Общински съвет – Русе.

Предвид изложеното и на основание чл. 63 ал. 1 от Правилника за организацията и дейността на Общински съвет Русе, неговите комисии и взаимодействието му с общинската администрация, предлагам на Общински съвет - Русе да приеме следното

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 23, чл. 21а, ал. 3 от Закона за местното самоуправление и местната администрация и чл. 76, ал. 3 от АПК, Общински съвет – Русе реши:

Приема Правилник за изменение и допълнение на Правилника за организацията и дейността на обществения посредник на територията на Община Русе, както следва:

§1. Чл. 3, ал. 4 придобива следната редакция: „Органите на местно самоуправление и администрация оказват съдействие на обществения посредник за изясняване на жалбите и сигналите, които са изпратени до него.“

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Настоящият Правилник за изменение на Правилника за организацията и дейността на обществения посредник на територията на Община Русе е приет с Решение № …………… по Протокол № ……..………. и влиза в сила от момента на разгласяването му чрез публикуване на интернет страницата на Общински съвет – Русе, съгласно чл.78, ал.3 от АПК.

**ВНОСИТЕЛИ:**

1. **…………………………………….. 4. ……..…………………….………**

**/ МАРИЯН ДИМИТРОВ / / КОСТАДИН ГЕОРГИЕВ /**

1. **………………………………. 5. ……………….………………….**

**/ ХРИСТО ПОПОВ / /БОГОМИЛ ТОДОРОВ /**

1. **…………………………….**

**/ МИЛЕН БОЕВ /**